作者:皮日休
標題:正樂府十篇：卒妻怨
內容:河湟戍卒去，一半多不回。家有半菽食，身為一囊灰。官吏按其籍，伍中斥其妻。處處魯人髽，家家杞婦哀。少者任所歸，老者無所攜。況當劄瘥年，米粒如瓊瑰。累累作餓殍，見之心若摧。其夫死鋒刃，其室委塵埃。其命即用矣，其賞安在哉。豈無黔敖恩，救此窮餓骸。誰知白屋士，念此翻欸欸。